b'\n_START_ARTICLE_\nGranbuem\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 25 \xe2\x80\x93 30\xc2\xa0mm), slank, gr\xc3\xa5spraglete m\xc3\xa5ler. I motsetning til noen andre buem\xc3\xa5lere har den ikke noen innbuktning bak spissen p\xc3\xa5 forvingen. Forvingens fremkant har fire m\xc3\xb8rke flekker, den ytterste av dem er st\xc3\xb8rre og m\xc3\xb8rkere enn de andre. Rett under denne flekken er det en m\xc3\xb8rk, firkantet flekk. Fra de andre tre flekkene g\xc3\xa5r det utydelige, m\xc3\xb8rke tverrb\xc3\xa5nd til vingens bakkant. Bakvingen har bakhj\xc3\xb8rnet vinkelaktig markert, men ikke trukket ut til en spiss._NEWLINE_Larven er vanligvis gr\xc3\xb8nn med lyse lengdestriper, men det finnes ogs\xc3\xa5 en m\xc3\xb8rk variant.\n_START_SECTION_\nLevevis\n_START_PARAGRAPH_\nDenne arten er knyttet til granskog, og larvene lever p\xc3\xa5 gran og beslektede bartr\xc3\xa6r, ofte p\xc3\xa5 "eksotiske" arter som Douglasgran og hemlokk. De voksne m\xc3\xa5lerne flyr om natten i mai \xe2\x80\x93 juli.\n_START_SECTION_\nUtbredelse\n_START_PARAGRAPH_\nGranbuem\xc3\xa5leren lever i det meste av den Palearktiske region fra Europa \xc3\xb8stover til Japan. Den finnes ogs\xc3\xa5 i Nord-Amerika fra Britisk Columbia s\xc3\xb8rover til California og \xc3\xb8stover til Newfoundland._NEWLINE_I Norge finnes den p\xc3\xa5 S\xc3\xb8rlandet og \xc3\x98stlandet, med vestgrense i Vest-Agder.'